  Туспуктэм: vk.com (Мисс Содружество - 2023, Уфа) Наталия Сильвестрова 2-тӥ оштолэзе Уфаын йӧскалык чеберлыкъя но устолыкъя «Мисс Содружество — 2023» элькун вожвылъяськонлэн быръён люкетэз ортчиз. Финалэ потэмъёс пӧлын Башкириысь удмурт нылаш Ольга Ахметзянова но. Со сярысь вожвылъяськонлэн «ВКонтакте» мерлыко вотэсысь огиназ ивортӥзы. Ольга Ахметзянова вордскиз. Башкортостатын Татышлы ёросысь Калмияр гуртын.Нылаш пичи дырысеныз эктонъёсын выре но удмурт кылын кылбуръёс гожъя. « "Мисс Сожружество" ӵектосэ пыриськыны малпай, малы ке шуоно со гинэ пӧртэм калыкъёслэн лулчеберетынызы но сям-йылолъёсынызы тодматэ. Со бадӟым ӵектос, кудӥз калыклэсь но солэн кылызлэсь аспӧртэмлыкъёссэ усьтэ. Со дунъяны луонтэм опыт, вунонтэм малпанъёс, выль тодматсконъёс. Мон туж гажасько удмуртъёсты, но мынам ужпуме  — лулчеберетэз, сям-йылолъёсты но анай кылме утьыны но вӧлмытыны» Ольга Ахметзянова Туспуктэм: vk.com (Мисс Содружество - 2023, Уфа) Вожвылъяськонэ пыриськон понна Уфаысь, Стерлитамакысь, Нефтекамскысь, Бирскысь но Башкортостанысь мукет каръёсысь но ёросъёсысь, Перм шаерысь нылашъёс куриськонъёс келязы. Удмурт нылмурт сяна, финалэ эшшо куать выжы калыкысь чеберайёс потӥзы: Юлия Александрова (мордва), Анастасия Белоусова (пор), Сайёра Камалдинова (узбек), Мадина Муратбекова (кыргыз), Камиля Мырзаханова (казах), Камила Якупова (башкир). Нылмуртъёс жюрилы асьсэзы сярысь веразы, ас калыкенызы тодматӥзы, творческой номер возьматӥзы. Чеберайёслэсь быгатонлыкъёссэс лулчеберет удысын ужасьёс но лулчеберетъя йӧскалык огазеяськонъёслэн азьветлӥсьёссы дунъязы. « Вожвылъяськонлэсь быръён люкетсэ ортчем котькуд нылашлы синмаськи. Со быръён капчи ӧй вал, малы ке шуоно вань пырыськисьёс кужмоесь, талантоесь но йӧноесь. Котькудиз калыкезлэсь чеберлыксэ но пуш дуннезэ возьматыны быгатӥз » Земфира Рашитова, ӵектослэн кивалтӥсез «Мисс Содружество — 2023» вожвылъяськонлэн гала-финалэз Уфаын 21-тӥ оштолэзе ортчоз. Тодэ вайытом, 2021-тӥ арын «Мисс Содружество» вожвылъяськонын удмурт нылаш «Мисс артистизм» ним басьтӥз. Тегъёс: Лулчеберет вожвылъяськон удмуртъёс Башкирия  